ફેક ન્યૂઝને કેવી રીતે ઓળખવા? ઘણા સમાચાર એવા આવે છે જે વાંચીને તમે ગુસ્સે થઇ જાવ. આપણા નેતાઓનાં લફરાં, પૈસાની ગોલમાલ, ન્યાત, જાત અને ધર્મની અણછાજતી ટીકા ટિપ્પણી વગેરે.. એવા સમાચાર વાંચીને આપણું લોહી ઉકળી ઊઠે. આપણે સમજ્યા વિના આપણો રોષ ફોરવર્ડ કર્યા કરીએ. ફેક ન્યૂઝનું ટાર્ગેટ આપણું દિલ છે. આપણા દિમાગ સાથે એને કોઈ લેવાદેવા નથી. આ સમાચારો આપણી લાગણીને ઝંઝોટે છે, ઝણઝણાવે છે. વિચારવા સુધી તો આપણે પહોંચતા જ નથી. દાખલા તરીકે ગંભીર બીમારીની ચમત્કારી દવા શોધાઈ હોવાનો દાવો કરવામાં આવે એ ફેક ન્યૂઝ હોઈ શકે. આજકાલ ઘણાં વોટ્સએપ મેસેજ ફરે છે જેમાં કેન્સરના રોગની અકસીર સારવાર બતાવી હોય છે. આ ઉપરાંત યુદ્ધ અને હોનારતની વાતોથી આપણે અભિભૂત થઇ જતા હોઈએ છીએ. એને લગતા સમાચાર પણ ફેક હોવાની પૂરેપૂરી શક્યતા છે. વધારામાં કોઈ સ્ટોરી વધારે પડતી રમૂજી કે વિચિત્ર હોય તો એ માણી લેવી પણ માની ન લેવી કારણ કે ઘણી વેબસાઈટ્સ આપણને એમની તરફ ખેંચવા માટે આવા હથકંડા અજમાવતી હોય છે.